Trojica maskiranih i naoružanih razbojnika upala su danas 18.33 u poslovnicu Zagrebačkog holdinga u Vukovarskoj 41 u Zagrebu.

Riječ je o mjestu gdje građani mogu platiti račune i gradske komunalije pa su razbojnici očito dobro znali da će se ondje moći domoći konkretnog plijena.

Oružjem su zaprijetili djelatnici i tražili novac, a nakon što im je novac predan, pobjegli su i za njima se traga.

U razbojstvu, srećom, nitko nije ozlijeđen, a koliko je novca odneseno, zasad nije poznato.

Vaš preglednik ne omogućava pregled ovog sadržaja.

Svi detalji ovog događaja bit će poznati nakon dovršetka očevida.

Inače, prijašnjih mjeseci najčešće mete razbojnika u Zagrebu bile su poslovnice Hrvatskih pošta, a tijekom cijele godine na području Zagreba bila su 22 prepada pošte.

Prije desetak dana zagrebačka policija uspjela je otkriti dvojicu počinitelja koji se sumnjiče za nekoliko prepada pošte, a zanimljivo je da su neke od poslovnica orobili i po dva puta.

U tim prepadima obrazac je bio sličan kao i u ovom sinoćnjem jer su maskirani i naoružani razbojnici upadali malo prije kraja radnog vremena.

S obzirom na to da je riječ o poslovnici Zagrebačkog holdinga koja ima videonadzor, moguće je da su kamere snimale počinitelje, a te će snimke policija izuzeti kako bi došla do korisnih podataka koji im mogu pomoći pri otkrivanju počinitelja.

>> Policajci s dugim cijevima u centru Zagreba: opljačkao poštu pa pobjegao na stražnji izlaz